ΚΑΝΟΝΙΣΜΟΣ (ΕΟΚ) αριθ. 2041/75 ΤΗΣ ΕΠΙΤΡΟΠΗΣ της 25ης Ιουλίου 1975 περί των ειδικών διαδικασιών εφαρμογής του καθεστώτος πιστοποιητικών εισαγωγής, εξαγωγής και προκαθορισμού στον τομέα των λιπαρών ουσιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας μιας κοινής οργανώσεως της αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1707/73(2), και ιδίως τα άρθρα 16 παράγραφος 2, 17 παράγραφος 3, 18 παράγραφος 3 και 28 παράγραφος 3,

τον κανονισμό αριθ. 162/66/ΕΟΚ του Συμβουλίου της 27ης Οκτωβρίου 1966 περί των συναλλαγών λιπαρών ουσιών μεταξύ της Κοινότητος και της Ελλάδος(3), και ιδίως το άρθρο 8,

τον κανονισμό αριθ. 142/67/ΕΟΚ του Συμβουλίου της 21ης Ιουνίου 1967 περί των επιστροφών κατά την εξαγωγή σπόρων αγριοκράμβης, αγριογογγύλης και ηλιοτροπίου(4), όπως τροποποιήθηκε τελευταία από τον κανονισμό (ΕΟΚ) αριθ. 2429/72(5) και ιδίως το άρθρο 6,

τον κανονισμό αριθ. 171/67/ΕΟΚ του Συμβουλίου της 27ης Ιουνίου 1967 περί των επιστροφών και των εισφορών που εφαρμόζονται κατά την εξαγωγή ελαιολάδου(6), όπως τροποποιήθηκε από τον κανονισμό (ΕΟΚ) αριθ. 2429/72, και ιδίως το άρθρο 11,

Εκτιμώντας:

ότι ειδικές διαδικασίες εφαρμογής του καθεστώτος πιστοποιητικών εισαγωγής, εξαγωγής και προκαθορισμού, το οποίο εισήχθη στον τομέα των λιπαρών ουσιών, καθιερώθηκαν από τον κανονισμό (ΕΟΚ) αριθ. 2637/70 της Επιτροπής της 23ης Δεκεμβρίου 1970 περί των ειδικών διαδικασιών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα αγροτικά προϊόντα(7), όπως τροποποιήθηκε τελευταία από τον κανονισμό (ΕΟΚ) αριθ. 1807/75(8)-

ότι ο κανονισμός (ΕΟΚ) αριθ. 2637/70 ορίζει επίσης τις ειδικές διαδικασίες εφαρμογής του καθεστώτος πιστοποιητικών εισαγωγής, εξαγωγής και προκαθορισμού το οποίο εισήχθη στους άλλους τομείς προϊόντων, και ότι ο κανονισμός αυτός τροποποιήθηκε επανειλημμένα και ότι η πείρα κατέδειξε ότι ο σύνθετος χαρακτήρας του δυσχεραίνει το χειρισμό του, και ότι επομένως για λόγους σαφήνειας και διοικητικής αποτελεσματικότητος, πρέπει να γίνει μία κωδικοποίηση της ρυθμίσεως που εφαρμόζεται για κάθε τομέα προϊόντων και να δημοσιευθεί η κωδικοποίηση αυτή σ' έναν ιδιαίτερο για κάθε τομέα κανονισμό-

ότι πρέπει να επαναληφθούν στον παρόντα κανονισμό οι ιδιαίτερες διατάξεις του τομέως των λιπαρών ουσιών οι οποίες είναι αναγκαίες για την εφαρμογή του καθεστώτος των πιστοποιητικών στον τομέα αυτό-

ότι οι ιδιαίτερες αυτές διατάξεις είναι είτε συμπληρωματικές, είτε αναιρετικές των διατάξεων του κανονισμού (ΕΟΚ) αριθ. 193/75 της Επιτροπής της 17ης Ιανουαρίου 1975 περί των κοινών διατυπώσεων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα αγροτικά προϊόντα(9)-

ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθιερώνει τις ιδιαίτερες διατυπώσεις εφαρμογής του καθεστώτος πιστοποιητικών εισαγωγής, εξαγωγής και προκαθορισμού, το οποίο εισήχθη από:

- Το άρθρο 17 του κανονισμού αριθ. 136/66/ΕΟΚ,

- Το άρθρο 4α του κανονισμού αριθ. 142/67/ΕΟΚ.

ΤΙΤΛΟΣ Ι ΤΟΜΕΥΣ ΕΛΑΙΟΛΑΔΟΥ Πιστοποιητικά εισαγωγής και εξαγωγής

Άρθρο 2

1. Για να τύχουν του ευεργετήματος του ειδικού καθεστώτος που προβλέπεται από τους κανονισμούς οι οποίοι θεσπίσθηκαν για την εκτέλεση των συμφωνιών οι οποίες συνάφθηκαν μεταξύ της Κοινότητος και ορισμένων τρίτων χωρών, η αίτηση πιστοποιητικού εισαγωγής, καθώς και το πιστοποιητικό, περιλαμβάνουν στα τετραγωνίδια 13 και 14 την ονομασία της τρίτης χώρας την οποία αφορούν.

2. Στην περίπτωση αυτή, το πιστοποιητικό επιβάλλει την εισαγωγή από την καθοριζόμενη τρίτη χώρα του προϊόντος το οποίο ανταποκρίνεται στις προϋποθέσεις που προβλέπονται από τους κανονισμούς τους αναφερομένους στην παράγραφο 1 και για το οποίο εκδόθηκε το πιστοποιητικό.

Άρθρο 3

Για τα προϊόντα που υπάγονται στην υποκλάση 23.04 Α του Κοινού Δασμολογίου:

- όταν η εισαγόμενη ποσότητα είναι κατώτερη από 7% το πολύ από την καθορισμένη στο πιστοποιητικό ποσότητα, η υποχρέωση εισαγωγής θεωρείται ότι εκαλύφθη,

- όταν η εισαγόμενη ποσότητα υπερβαίνει κατά 7% το πολύ την καθορισμένη στο πιστοποιητικό ποσότητα, αυτή θεωρείται ότι εισήχθη βάσει του εγγράφου αυτού.

Άρθρο 4

Η αίτηση εξαγωγής με προκαθορισμό της επιστροφής που κατετέθη την τελευταία εργάσιμη ημέρα ενός μηνός, θεωρείται ότι κατετέθη την πρώτη εργάσιμη ημέρα του επομένου μηνός.

Άρθρο 5

Όσον αφορά τα προϊόντα τα προβλεπόμενα στο άρθρο 1 παράγραφος 2 υπό γ) του κανονισμού αριθ. 136/66/ΕΟΚ, και υπό την επιφύλαξη της εφαρμογής των διατάξεων του άρθρου 20 του εν λόγω κανονισμού και του άρθρου 6 του κανονισμού υπ' αριθ. 162/66/ΕΟΚ, το πιστοποιητικό εκδίδεται την τέταρτη εργάσιμη ημέρα από την ημέρα καταθέσεως της αιτήσεως.

Άρθρο 6

1. Το πιστοποιητικό, χωρίς προκαθορισμό της εισφοράς ή της επιστροφής, ισχύει από την ημερομηνία της πραγματικής του εκδόσεως μέχρι του τέλους του επομένου τρίτου μηνός.

2. Το πιστοποιητικό εισαγωγής με προκαθορισμό της εισφοράς, ισχύει από την ημερομηνία της πραγματικής του εκδόσεως μέχρι του τέλους του επομένου μηνός.

3. Το πιστοποιητικό εξαγωγής, με προκαθορισμό της επιστροφής, ισχύει από την ημερομηνία της πραγματικής του εκδόσεως μέχρι του τέλους του επομένου δευτέρου μηνός.

Άρθρο 7

1. Το ποσοστό της εγγυήσεως της σχετικής με τα πιστοποιητικά εισαγωγής καθορίζεται ανάλογα με την περίπτωση, ως εξής: χωρίς προκαθορισμό της εισφοράς ή της επιστροφής είναι 0,50 λογιστικές μονάδες για 100 χιλιόγραμμα καθαρά.

2. Το ποσοστό της εισφοράς σχετικά με τα πιστοποιητικά με προκαθορισμό της εισφοράς ή της επιστροφής είναι 4 λογιστικές μονάδες για 100 χιλιόγραμμα καθαρά.

Άρθρο 8

Όταν, κατ' εφαρμογή των διατάξεων του άρθρου 20 του κανονισμού (ΕΟΚ) αριθ. 193/75 η διάρκεια της ισχύος του πιστοποιητικού εξαγωγής με προκαθορισμό της επιστροφής παρατείνεται, το εφαρμοζόμενο ποσοστό της επιστροφής είναι εκείνο το οποίο προκαθορίστηκε για τον τελευταίο μήνα ισχύος του πιστοποιητικού πριν από την παράτασή του.

Άρθρο 9

1. Η άδεια εισαγωγής με ατέλεια εισφοράς, η προβλεπόμενη στο άρθρο 9 παράγραφος 1 του κανονισμού αριθ. 171/67/ΕΟΚ, χορηγείται υπό τον όρο υποβολής από τον ενδιαφερόμενο σχετικής αιτήσεως κατά την κατάθεση της αιτήσεως πιστοποιητικού εξαγωγής και εφ' όσον προσκομίζει την απόδειξη ότι η εξαγωγή πραγματοποιήθηκε.

2. Η αίτηση πιστοποιητικού εξαγωγής και το πιστοποιητικό στο τετραγωνίδιο 12 φέρουν την ένδειξη "ΕΞ/ΕΙΣ" (ΕΧ/ΙΜ).

Το πιστοποιητικό στο τετραγωνίδιο 18 φέρει μία από τις ακόλουθες μνείες:

- "sans restitution en especes"

- "unden Kontant restitution"

- "ohne Barerstattung"

- "No cash rufund"

- "senza restituzione in contanti"

- "zonder restitutie in geld".

3. Το πιστοποιητικό εισαγωγής με ατέλεια εισφοράς είναι δυνατό να ζητηθεί μόνο μετά την εκπλήρωση των υποχρεώσεων που απορρέουν από το πιστοποιητικό εξαγωγής ή μετά την εκπνοή της διαρκείας ισχύος του. Η αίτηση κατατίθεται στον οργανισμό του, εκδίδοντα το πιστοποιητικό εξαγωγής τη δέκατη πέμπτη ημέρα το αργότερο από την εκπνοή της ισχύος του πιστοποιητικού τούτου.

Το πιστοποιητικό εισαγωγής εκδίδεται μέχρι του ύψους των ποσοτήτων οι οποίες πράγματι εξήχθησαν, κατ' εφαρμογήν των αναλογιών των προβλεπομένων στην παράγραφο 5, όταν οι απαιτούμενες αποδείξεις για την ελευθέρωση της εγγυήσεως της σχετικής με το πιστοποιητικό εξαγωγής έχουν προσκομισθεί.

Η αίτηση πιστοποιητικού εισαγωγής και το πιστοποιητικό στο τετραγωνίδιο 12 φέρουν τη μνεία "ΕΞ/ΕΙΣ" (ΕΧ/ΙΜ).

Το πιστοποιητικό στη θέση 20 φέρει μία από τις ακόλουθες ενδείξεις:

- "franchise de prelevement",

- "fritagelse for importafgift",

- "Abschoepfungsfrei",

- "Exempt from levy",

- "esenzione da prelievo",

- "vrijdom van heffing".

4. Τα πιστοποιητικά εισαγωγής και εξαγωγής ισχύουν από την ημερομηνία της πραγματικής τους εκδόσεως μέχρι το τέλος του επομένου τρίτου μηνός. Η προθεσμία η προβλεπομένη στο άρθρο 9 παράγραφος 1 του κανονισμού αριθ. 171/67/ΕΟΚ, εκπνέει στο τέλος της περιόδου ισχύος του πιστοποιητικού εισαγωγής.

5. Η ποσότητα και η ποιότητα του προς εισαγωγή ελαίου για 100 κιλά εξαχθέντος ελαίου, καθορίζονται ως εξής:

α) 100 κιλά παρθένου ελαίου που εμπίπτει στην υποκλάση 15.07 A II του Κοινού Δασμολογίου, αν το εξαχθέν έλαιο εμπίπτει στην υποκλάση αυτή-

β) 111 κιλά παρθένου ελαίου που εμπίπτει στην υποκλάση 15.07 A II του Κοινού Δασμολογίου, αν το εξαχθέν έλαιο εμπίπτει στην υποκλάση 15.07 A I α) του Κοινού Δασμολογίου-

γ) 149 κιλά μη παρθένου ελαίου που εμπίπτει στην υποκλάση 15.07 A II του Κοινού Δασμολογίου, αν το εξαχθέν έλαιον εμπίπτει στην υποκλάση 15.07 A I β) του Κοινού Δασμολογίου.

6. Η ατέλεια εισφοράς δεν εφαρμόζεται στην ποσότητα του εισαγομένου προϊόντος, η οποία λόγω ανοχής, υπερβαίνει την ποσότητα που καθορίζεται στο πιστοποιητικό εισαγωγής.

Άρθρο 10

Κατά παρέκκλιση από το άρθρο 4 παράγραφος 3, στίχος τρίτος του κανονισμού (ΕΟΚ) αριθ. 193/75, κανένα πιστοποιητικό δεν απαιτείται για την πραγματοποίηση των ενεργειών των σχετικών με ποσότητα κατώτερη ή ίση προς 100 κιλά.

ΤIΤΛΟΣ II ΤΟΜΕΥΣ ΕΛΑΙΟΥΧΩΝ ΣΠΟΡΩΝ Πιστοποιητικό προκαθορισμού

Άρθρο 11

Η αίτηση πιστοποιητικού, η οποία κατετέθη την τελευταία εργάσιμη ημέρα ενός μηνός, θεωρείται ότι κατετέθη την πρώτη εργάσιμη ημέρα του επομένου μηνός.

Άρθρο 12

1. Η ποσότητα η καθορισμένη στο πιστοποιητικό αναφέρεται σ' ένα προϊόν σταθερής ποιότητος για την οποία έχει καθορισθεί η ενδεικτική τιμή. Το πιστοποιητικό στη θέση 18 φέρει μία από τις ακόλουθες μνείες:

"la quantite se refere a la qualite type",

"maenegden refererer til standardkvaliteten",

"Menge dezogen auf die Standardqaualitaet",

"The quality indicated relates to a product of standard quality",

"il quantitativo di riferisce alla qualita tipo",

"hoeveelheid heeft betrekking op de standardkwaliteit".

2. Αν η ποιότητα του εξαγομένου προϊόντος διαφέρει από αυτό τον ποσοτικό τύπο, η ποσότητα που αναγράφεται στο πιστοποιητικό διορθώνεται σύμφωνα με τη μέθοδο υπολογισμού που χρησιμοποιείται για τον προσδιορισμό της επιστροφής.

Άρθρο 13

1. Το πιστοποιητικό ισχύει από την ημερομηνία εκδόσεώς του, κατά την έννοια του άρθρου 9 παράγραφος 1 του κανονισμού (ΕΟΚ) αριθ. 193/75, μέχρι του τέλους του επομένου δευτέρου μηνός.

2. Εν τούτοις, όσον αφορά την εξαγωγή:

α) σπόρων αγριοκράμβης και αγριογογγύλης προς την Αλγερία,

β) σπόρων αγριοκράμβης, αγριογογγύλης, βλαστικής δυνάμεως ανώτερης του 90% ή θειαφιασμένων, με μικρότερο από 0,5% δείκτη ρυπάνσεως σε σάκκους, προς τη Δημοκρατία της Νοτίου Αφρικής, την Αργεντινή, την Αυστρία, την Ισπανία, τις ΗΠΑ, την Πορτογαλία, τη Σουηδία και την Ελβετία,

το πιστοποιητικό ισχύει από την ημερομηνία της εκδόσεώς του, κατά την έννοια του άρθρου 9 παράγραφος 1 του κανονισμού (ΕΟΚ) αριθ. 193/75 μέχρι του τέλους του επομένου έκτου μηνός.

3. Στις περιπτώσεις τις προβλεπόμενες στην παράγραφο 2 υπό β), το πιστοποιητικό εκδίδεται μόνο για ποσότητες κατώτερες ή ίσες προς 50 τόννους.

4. Στις περιπτώσεις τις προβλεπόμενες στην παράγραφο 2, η αίτηση πιστοποιητικού και το πιστοποιητικό στη θέση 13 φέρουν την ένδειξη της ή των χωρών προορισμού. Το πιστοποιητικό επιβάλλει την εξαγωγή προς αυτή ή αυτές τις χώρες.

Επί πλέον, στις περιπτώσεις τις προβλεπόμενες στην παράγραφο 2 υπό β), η αίτηση πιστοποιητικού και το πιστοποιητικό στο τετραγωνίδιο 12 φέρουν το είδος του προς εξαγωγή προϊόντος. Το πιστοποιητικό αφορά μόνο το προϊόν που καθορίζεται έτσι.

Άρθρο 14

1. Για τα πιστοποιητικά τα προβλεπόμενα στο άρθρο 13 παράγραφος 1, το ποσοστό της εγγυήσεως είναι 3 λογιστικές μονάδες κατά 100 κιλά καθαρού βάρους.

2. Για τα πιστοποιητικά τα προβλεπόμενα στο άρθρο 13 παράγραφος 2, το ποσοστό της εγγυήσεως είναι 5 λογιστικές μονάδες κατά 100 κιλά καθαρού βάρους.

Άρθρο 15

Όταν, κατ' εφαρμογή των διατάξεων του άρθρου 20 του κανονισμού (ΕΟΚ) αριθ. 193/75, η διάρκεια της ισχύος του πιστοποιητικού παρατείνεται, το εφαρμοζόμενο ποσοστό της εγγυήσεως είναι εκείνο το οποίο έχει προηγουμένως καθοριστεί για τον τελευταίο μήνα ισχύος του πιστοποιητικού προ της παρατάσεώς του.

Άρθρο 16

1. Το άρθρο 1, όσον αφορά τον τομέα των λιπαρών ουσιών και τα άρθρα 2 και 13 του κανονισμού (ΕΟΚ) αριθ. 2637/70 καταργούνται.

2. Σε όλες τις κοινοτικές πράξεις στις οποίες γίνεται αναφορά στα άρθρα του κανονισμού (ΕΟΚ) αριθ. 2637/70, η αναφορά αυτή πρέπει να θεωρείται ότι αναφέρεται στα αντίστοιχα άρθρα του παρόντος κανονισμού.

Άρθρο 17

Ο παρών Κανονισμός αρχίζει να ισχύει την τρίτη ημέρα από τη δημοδίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Σεπτεμβρίου 1975.

Ο παρών κανονισμός είναι δεσμευτικός καθ' όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 25 Ιουλίου 1975.

Για την Επιτροπή

P. J. LARDINOIS

Μέλος της Επιτροπής

(1) EΕ αριθ. Ν 172 της 30.9.1966, σ. 3025/66.

(2) EΕ αριθ. Ν 175 της 29.6.1973, σ. 5.

(3) ΕΕ αριθ. 197 της 29.10.1966, σ. 3393/66.

(4) EΕ αριθ. 125 της 26.6.1966, σ. 2461/67.

(5) EΕ αριθ. Ν 204 της 23.11.1972, σ. 1.

(6) EΕ αριθ. 130 της 28.6.1967, σ. 2600/67.

(7) EΕ αριθ. Ν 283 της 29.12.1970, σ. 15.

(8) EΕ αριθ. Ν 184 της 15.7.1975, σ. 33.

(9) EΕ αριθ. Ν 25 της 31.1.1975, σ. 10.